Document ID: 31989R2238

*****
ΚΑΝΟΝΙΣΜΟΣ (ΕΟΚ) αριθ. 2238/89 ΤΗΣ ΕΠΙΤΡΟΠΗΣ
της 25ης Ιουλίου 1989
για την τροποποίηση του κανονισμού (ΕΟΚ) αριθ. 2083/80 περί των λεπτομερειών εφαρμογής σχετικά με την οικονομική δραστηριότητα των ομάδων παραγωγών και των ενώσεών τους
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1360/78 του Συμβουλίου της 19ης Ιουνίου 1978 σχετικά με τις ομάδες παραγωγών και τις ενώσεις τους (1), όπως τροποποιήθηκε τελευταία από τον κανονισμό (ΕΟΚ) αριθ. 3875/88 (2), και ιδίως το άρθρο 6 παράγραφος 3 δεύτερη και τρίτη περίπτωση,
Εκτιμώντας:
ότι ο κανονισμός (ΕΟΚ) αριθ. 2083/80 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3087/88 (4), καθορίζει τις λεπτομέρειες εφαρμογής σχετικά με την οικονομική δραστηριότητα των ομάδων παραγωγών και των ενώσεών τους· ότι είναι αναγκαίο να συμπληρωθούν αυτές οι λεπτομέρειες κατόπιν της επεκτάσεως του πεδίου εφαρμογής του κανονισμού (ΕΟΚ) αριθ. 1360/78 σε τέσσερις τομείς στην Ιρλανδία και στον τομέα οίνου εκ νωπών σταφυλών σε ορισμένες περιοχές της Γαλλίας ·
ότι οι γεωργικές εκμεταλλεύσεις στην Ιρλανδία χαρακτηρίζονται από μικρό μέγεθος και ότι η προσφορά διασκορπίζεται μεταξύ ενός μεγάλου αριθμού μικρών παραγωγών· ότι οι ομάδες παραγωγών και οι ενώσεις τους είναι σχετικά ανύπαρκτες ή εμπορεύονται μόνο ελάχιστο ποσοστό της παραγωγής· ότι πρέπει, κατά συνέπεια, να καθοριστούν τα ελάχιστα κατώφλια της παραγωγής και του αριθμού των μελών που είναι σχετικά χαμηλά για τη δραστηριότητα των ομάδων αυτών· ότι, τέλος, για να εξασφαλιστεί ότι οι ενώσεις διαθέτουν επαρκή οικονομική σημασία, είναι σκόπιμο να καθοριστεί ένας ελάχιστος αριθμός ομάδων μελών, από τα οποία αποτελούνται, καθώς και μια κατάλληλη εδαφική επέκταση·
ότι η επέκταση στη Γαλλία της κοινής ενέργειας στον τομέα οίνου εκ νωπών σταφυλών, στο σύνολό του, επιβάλλει την αναγκαιότητα καθορισμού ελαχίστων κατωφλίων για κάθε κατηγορία οίνου· ότι για το λόγο αυτό πρέπει να λαμβάνεται υπόψη η εξέλιξη του τομέα που χαρακτηρίζεται από τη μείωση της παραγωγής, που οφείλεται στο καθεστώς εκριζώσεως και από τις αιτήσεις διαθέσεως μιας διαμερισμένης αγοράς που προσανατολίζεται στη διαφοροποίηση των προϊόντων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Γεωργικών Διαρθρώσεων και Αγροτικής Αναπτύξεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2083/80 τροποποιείται ως εξής:
1. Στο άρθρο 3 παράγραφος 2 προστίθεται το εξής εδάφιο:
«ζ) Όσον αφορά την Ιρλανδία, οι ενώσεις πρέπει να αντιπροσωπεύουν μια ελάχιστη έκταση καλλιέργειας, κύκλο εργασιών, μέρος του όγκου της εθνικής παραγωγής και ελάχιστο αριθμό των αναγνωρισμένων ομάδων παραγωγών, που καθορίζεται στο παράρτημα, τίτλος V. Οι ιρλανδικές ενώσεις πρέπει να έχουν ελάχιστη εδαφική έκταση που αντιστοιχεί σε μία επαρχία.»
2. Το παράρτημα τροποποιείται ως εξής:
α) Ο πίνακας V που εμφαίνεται στο παράρτημα του παρόντος κανονισμού προστίθεται πριν από τις σημειώσεις στο κάτω μέρος της σελίδας.
β) Ο πίνακας Ια αντικαθίσται από τον πίνακα Ια που εμφαίνεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουλίου 1989.

Labels: 19
6